*Kerestek majd engem, de nem találtok meg, mert ahol én vagyok, oda ti nem jöhettek.”* (Jn 7,34)

Jézus biztos benne, hogy keresni fogják Őt az emberek. Ez be is következett akkor is, és azóta is folyamatosan zajlik. Bár Jézus korában inkább a fizikai jelenlét miatt keresték Őt, azóta pedig inkább Isten mivolta a keresés tárgya. A fizikai keresésére lezárult a lehetőség, már nem található a földön emberi testben. Ahol pedig megdicsőült testben ma van, a mennyben, oda nem lehet a kereszthalál hozta megváltás nélkül kerülni. A tömeg nem volt megváltott, nem kerülhetett a mennybe. A megváltás nem kezelhető tömegként, csak egyénenként.

Ne a fizikai jelekben keresd a Feltámadott Jézust. A jelek az Ő jelenlétét bizonyítják. Keresd Őt, mint Isten Fiát, megtalálod és részese leszel mindenütt jelenvaló mivoltának. Ő Isten, aki minden emberért meghalt, majd feltámadt, hogy az embereknek örök életük legyen. *Vadon Gyula*